PMIndiaData/PMIndiaSum huggingface dataset:
आज का आत्मनिर्भर भारत पैकेज समाज के सभी वर्गों को मदद पहुंचाने के सरकार के प्रयासों की कड़ी : प्रधानमंत्री

प्रधानमंत्री श्री नरेन्द्र मोदी ने कहा है कि आज का आत्मनिर्भर भारत पैकेज समाज के सभी वर्गों को मदद पहुंचाने के सरकार के प्रयासों की दिशा में एक और कदम है। एक ट्वीट में श्री नरेन्द्र मोदी ने कहा, 'आज का आत्मनिर्भर भारत पैकेज समाज के सभी वर्गों तक मदद पहुंचाने के हमारे प्रयासों को आगे बढ़ाता है। इन पहलों से नौकरियों के अवसर सृजित करने, विभिन्न संकटग्रस्त क्षेत्रों को उबारने, नकदी का प्रवाह सुनिश्चित करने, विनिर्माण क्षेत्र को गति देने, रियल-एस्टेट क्षेत्र को ताकत देने और किसानों को राहत देने में मदद मिलेगी।'
प्रधानमंत्री ने परशुराम जयंती पर देशवासियों को बधाई दी

प्रधानमंत्री श्री नरेन्द्र मोदी ने परशुराम जयंती के अवसर पर देशवासियों को बधाई दी है। प्रधानमंत्री ने एक ट्वीट में कहा;. "देशवासियों को परशुराम जयंती की ढेरों बधाई। भगवान परशुराम दया और करुणा के साथ ही अपने शौर्य और पराक्रम के लिए पूजनीय हैं।"
प्रधानमंत्री 19 फरवरी को विश्व-भारती के दीक्षांत समारोह को संबोधित करेंगे

प्रधानमंत्री श्री नरेन्द्र मोदी 19 फरवरी, 2021 को सुबह 11 बजे वीडियो कॉन्फ्रेंसिंग के माध्यम से विश्व-भारती के दीक्षांत समारोह को संबोधित करेंगे। पश्चिम बंगाल के राज्यपाल और विश्व-भारती के कुलाधिसचिव (रेक्टर) श्री जगदीप धनखड़, केंद्रीय शिक्षा मंत्री डॉ. रमेश पोखरियाल निशंक और केंद्रीय शिक्षा राज्य मंत्री श्री संजय धोत्रे भी इस अवसर पर उपस्थित रहेंगे। समारोह के दौरान कुल 2,535 छात्र अपनी डिग्री प्राप्त करेंगे। विश्व-भारती के बारे में विश्व-भारती की स्थापना 1921 में गुरुदेव रवींद्रनाथ टैगोर ने की थी। यह देश का सबसे पुराना केंद्रीय विश्वविद्यालय है। मई 1951 में संसद के एक अधिनियम के जरिये विश्व-भारती को केंद्रीय विश्वविद्यालय और 'राष्ट्रीय महत्व का संस्थान' घोषित किया गया था। इस विश्वविद्यालय ने गुरुदेव टैगोर द्वारा विकसित शिक्षाशास्त्र का अनुसरण किया। हालांकि धीरे-धीरे यह उस प्रारूप में विकसित हुआ जिसमें कोई अन्य आधुनिक विश्वविद्यालय विकसित हुआ है। प्रधानमंत्री इस विश्वविद्यालय के कुलाधिपति भी हैं।
प्रधानमंत्री ने अस्‍पताल जाकर पूर्व केन्‍द्रीय मंत्री जसवंत सिंह का हाल-चाल पूछा

प्रधानमंत्री श्री नरेन्‍द्र मोदी ने आज नई दिल्‍ली में सेना (रिसर्च एंड रेफरल) अस्‍पताल जाकर पूर्व केन्‍द्रीय मंत्री जसवंत सिंह के स्‍वास्‍थ्‍य की जानकारी प्राप्‍त की। श्री नरेन्‍द्र मोदी ने श्री जसवंत सिंह के परिवार के सदस्‍यों से बातचीत की और उनके शीघ्र स्‍वस्‍थ होने की कामना व्‍यक्‍त की।
प्रधानमंत्री ने मुंबई में कारोबारी हस्तियों के साथ संवाद किया

प्रधानमंत्री श्री नरेन्द्र मोदी आज मुंबई में कारोबारी हस्तियों से मिले और उनके साथ बातचीत की। इस संवाद सत्र में भारतीय अर्थव्यवस्था के व्यापक क्षेत्रों का प्रतिनिधित्व करने वाली 41 कारोबारी हस्तियां मौजूद थीं। दो घंटे के संवाद में पिछले चार वर्षों में केन्द्र सरकार द्वारा किए गए नीतिगत सुधारों और कार्यक्रमों पर व्यापक चर्चा हुई। इस संवाद सत्र में आर्थिक वृद्धि और विकास में उद्योग के योगदान पर भी विचार-विमर्श किया गया। उद्योगजगत के अनेक प्रतिनिधियों ने देश में कारोबारी माहौल में सुधार की सराहना की और कहा कि इससे भारत की विकास क्षमता को महसूस किया जाएगा। उद्योग प्रतिनिधियों ने प्रधानमंत्री के नये भारत के विजन के प्रति समर्थन व्यक्त किया। प्रधानमंत्री ने हाल में स्टार्टअप और उद्यमियों के साथ हुए विचार-विमर्श की चर्चा की। उन्होंने कहा कि अब देश में एक सकारात्मक सोच बनी है और यह भावना पैदा हुई है कि कुछ कर सकते हैं। उन्होंने कॉरपोरेट क्षेत्र से बड़े पैमाने पर निवेश करने, विशेषकर कृषि क्षेत्र में निवेश करने, का आग्रह किया। इससे पहले वित्त मंत्री श्री पीयूष गोयल ने भारत की अर्थव्यवस्था को तेज गति देने तथा उच्च स्तर पर पहुंचाने के लिए पिछले चार वर्षों में केन्द्र सरकार द्वारा शुरू किए गए कार्यक्रमों पर प्रकाश डाला। उन्होंने नीतिगत पहलों, विकास के समग्र दृष्टिकोण, नवाचार भावना तथा प्रौद्योगिकी के बारे में राय व्यक्त की।
प्रधानमंत्री गुरुद्वारा लखपत साहिब में गुरु नानक देव जी के गुरुपुरब समारोह को सम्बोधित करेंगे

प्रधानमंत्री श्री नरेन्द्र मोदी गुरु नानक देव जी के गुरुपुरब समारोह को गुजरात के कच्छ में स्थित गुरुद्वारा लखपत साहिब में 25 दिसंबर, 2021 को लगभग साढ़े बारह बजे दोपहर को वीडियो कॉन्फ्रेंसिंग के जरिये सम्बोधित करेंगे। हर वर्ष 23 दिसंबर से 25 दिसंबर तक, गुजरात की सिख संगत गुरुद्वारा लखपत साहिब में गुरु नानक देव जी का गुरुपुरब मानती है। गुरु नानक देव जी अपनी यात्रा के दौरान लखपत में ठहरे थे। गुरुद्वारा लखपत साहिब में उनकी कुछ वस्तुयें रखी हुई हैं, जैसे खड़ाऊं और पालकी सहित पांडुलिपियां और गुरुमुखी लिपि। वर्ष 2001 के भूकंप के दौरान गुरुद्वारा को क्षति पहुंची थी। श्री नरेन्द्र मोदी उस समय गुजरात के मुख्यमंत्री थे और उन्होंने गुरुद्वारे की मरम्मत का काम अविलम्ब शुरू करना सुनिश्चित किया था। इस पहल से सिख पंथ के प्रति प्रधानमंत्री की गहरी आस्था का पता चलता है। उनकी आस्था हाल के अन्य अवसरों पर भी नजर आई, जैसे गुरु नानक देव जी का 550वां प्रकाश पुरब, गुरु गोबिन्द सिंह जी का 350वां प्रकाश पुरब और गुरु तेग बहादुर जी का 400वां प्रकाश पुरब।
मंत्रिमंडल ने आईपीईएसएस के नाम से पेपीईएसओ के तकनीकी कैडर के तहत ग्रुप ‘ए’ सेवा के गठन एवं कैडर समीक्षा को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने इंडियन पेट्रोलियम एक्‍सप्‍लोसिव्‍स सेफ्टी सर्विस (आईपीईएसएस) के नाम से पेट्रोलियम एंड सेफ्टी ऑर्गेनाइजेशन (पीईएसओ) के तकनीकी कैडर के तहत ग्रुप ‘ए’ सेवा के गठन एवं कैडर समीक्षा को मंजूरी दी है। इस पहल से संगठन की क्षमता एवं कुशलता में सुधार होगा। साथ ही इससे ग्रुप ‘ए’ अधिकारियों के करियर में प्रगति भी बेहतर होगी। पृष्‍ठभूमि: पीईएसओ औद्योगिक नीति एवं संवर्द्धन विभाग (डीआईपीपी) के तहत एक सहायक कार्यालय है। यह संगठन विस्‍फोटक, संपिडि़त गैस एवं पेट्रोलियम जैसे विनियमित पदार्थों की सुरक्षा के लिए 1898 से ही एक नोडल एजेंसी के रूप में राष्‍ट्र की सेवा कर रहा है। समय के साथ-साथ पीईएसओ की भूमिका और दायित्‍व में कई गुना इजाफा हुआ और उसका विस्‍तार विविध क्षेत्रों तक हो चुका है। आज यह संगठन विस्‍फोटक पदार्थों, पेट्रो‍लियम, संपिडि़त गैस, प्रेशर वेसल गैस सिलेंडर, अंतर्राष्‍ट्रीय पाइप लाइन, तरलीकृत प्राकृतिक गैस (एलएनजी), संपिडि़त प्राकृतिक गैस (सीएनजी), वाहन तरलीकृत पेट्रोलियम गैस (ऑटो एलपीजी) आदि से संबंधित व्‍यापक विषयों में कार्यगत है। लाइसेंसयुक्‍त परिसरों एवं अन्‍य गतिविधियों की संख्‍या में उल्‍लेखनीय वृद्धि होने के साथ-साथ इस संगठन पर काम का दबाव काफी बढ़ा है। पीईएसओ के तकनीकी कैडर ग्रुप ‘ए’ के तहत वर्तमान में 137 पद आवंटित किये गये हैं, जिनमें 60 जूनियर टाइम्‍स स्‍केल (जेटीएस) स्‍तर के अधिकारी, 46 सीनियर टाइम्‍स स्‍केल (एसटीएस) स्‍तर के अधिकारी, 23 जूनियर एडमिनिस्‍ट्रेटिव ग्रेड (जेएजी) स्‍तर के अधिकारी (लेवल 12), 7 जेएजी स्‍तर के अधिकारी (लेवल 13) और एक मुख्‍य विस्‍फोट नियंत्रक स्‍तर के वरिष्‍ठ प्रशासनिक ग्रेड (एसएजी) के अधिकारी शामिल हैं। सभी ग्रेडों में कर्मचारियों के प्रदर्शन और मनोबल को बढ़ाने के लिए आईपीईएसएस के नाम से पीईएसओ के तहत ग्रुप ‘ए’ तकनीकी सेवा कैडर के गठन का निर्णय लिया गया। साथ ही नवगठित सेवा को 13वें स्‍तर पर पांच पद उठाने, 12वें स्‍तर पर तीन पद उठाने और 11वें स्‍तर पर आठ पद घटाने का निर्णय भी लिया गया है।
बंदरगाह और गोदी कर्मियों के लिए मौजूदा उत्‍पादकता से जुड़ी पारितोषिक योजना के भुगतान के लिए इसे वर्ष 2014-15 से 2015-16 तक बढ़ाया गया

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने आज बंदरगाह और गोदी कर्मियों के लिए मौजूदा उत्‍पादकता से जुड़ी पारितोषिक (पीएलआर) योजना के उत्‍पादकता से जुड़े पारितोषिक के भुगतान के लिए वर्ष 2014-15 से 2015-16 तक बढ़ाने को मंजूरी दे दी है। वर्ष 2014-15 के लिए पहले से किए गए भुगतान की अनौप‍चारिक राशि का समायोजन कर पीएलआर का भुगतान किया जाएगा। सरकार से कोई बजटीय मदद लिए बिना पीएलआर खाते का खर्च प्रमुख बंदरगाह ट्रस्‍ट और गोदी श्रमिक बोर्ड द्वारा अपने संसाधनों से किया जाएगा। इससे करीबन 44,000 प्रमुख बंदरगाहों और गोदी कर्मियों/कर्मचारियों/अधिकारियों को फायदा होगा तथा बेहतर उत्‍पादकता बढ़ाने के अलावा बंदरगाह क्षेत्र में बेहतर औद्योगिक संबंध और कार्य स्‍थल पर सौहादपूर्ण वातावरण तैयार करने में मदद मिलेगी। वर्ष 2014-15 और 2015-16 के लिए सभी कर्मचारियों/कर्मियों/अधिकारियों को मौजूदा योजना के अनुसार पीएलआर के भुगतान के लिए अंतिम तिथि के बारे में प्रमुख बंदरगाह ट्रस्‍ट/गोदी श्रमिक बोर्ड को शीघ्र सूचित किया जाएगा।
प्रधानमंत्री ने प्रधानमंत्री सौभाग्य योजना की शुरूआत की, दीनदयाल उर्जा भवन देश को समर्पित किया

प्रधानमंत्री श्री नरेन्द्र मोदी ने आज नई दिल्ली में प्रधानमंत्री सहज बिजली हर घर योजना या ‘सौभाग्य’ का शुभारंभ किया। इस योजना का उद्देश्य सभी घरों को बिजली प्रदान करना है। पंडित दीनदयाल उपाध्याय की जयंती के अवसर पर, प्रधानमंत्री ने एक नई ओएनजीसी की इमारत – दीनदयाल उर्जा भवन भी समर्पित किया। प्रधानमंत्री ने देश को बेसीन गैस फील्ड में बूस्टर कंप्रेसर सुविधा भी समर्पित किया। इस अवसर पर बोलते हुए, प्रधानमंत्री ने जन-धन योजना, बीमा योजना, मुद्रा योजना, उज्जवला योजना और उड़ान की सफलताओं का उदाहरण देकर बताया कि कैसे केंद्र सरकार योजनाओं को लागू कर रही है जिसका लाभ गरीब से भी गरीब तक पहुंच रहा है। इस संदर्भ में उन्होंने प्रधानमंत्री सहज बिजली हर घर योजना का उल्लेख किया जो अनुमानित सभी चार करोड़ परिवारों को बिजली कनेक्शन प्रदान करेगा, जिनके पास वर्तमान में बिजली कनेक्शन नहीं है। इस योजना की लागत 16000 करोड़ रुपये से अधिक होगी। प्रधानमंत्री ने कहा कि ये कनेक्शन गरीबों को मुफ्त में प्रदान किए जाएंगे। इस अवसर पर बोलते हुए, प्रधानमंत्री ने बताया कि कैसे उन्होंने 1,000 दिनों के अंदर 18,000 से अधिक अविद्युतीकृत गांवों के विद्युतीकरण का लक्ष्य निर्धारित किया था। उन्होंने कहा कि अब 3000 से भी कम गांवों का विद्युतीकरण होना बाकी है। उन्होंने बताया कि कैसे कोयले की कमी अतीत की एक बात बन चुकी है, और बिजली उत्पादन में अतिरिक्त क्षमता के माध्यम से लक्ष्य से भी अधिक प्राप्त किया गया है। प्रधानमंत्री ने नवीकरणीय ऊर्जा स्थापित क्षमता में वृद्धि की बात की और 2022 तक 175 गीगावाट के लक्ष्य की बात की। उन्होंने उल्लेख किया कि कैसे नवीकरणीय ऊर्जा के मामले में पावर टैरिफ में भारी कमी आयी है। ट्रांसमिशन लाइनों में भी एक महत्वपूर्ण वृद्धि हुई है। प्रधानमंत्री ने कहा कि कैसे उदय योजना ने बिजली वितरण कंपनियों के नुकसान को कम किया है, इसे उन्होंने कॉपरेटिव, कम्पटिटिव फेडरलिज्म (सहकारी, प्रतिस्पर्धी संघवाद) का एक उदाहरण बताया। उजाला योजना का अर्थव्यवस्था पर प्रभाव को बताते हुए प्रधानमंत्री ने कहा कि एलईडी बल्ब की लागत में काफी कमी आई है। प्रधानमंत्री ने कहा कि नए भारत को एक ऊर्जा तंत्र (इनर्जी फ्रेमवर्क) की आवश्यकता होगी जो कि निष्पक्षता, दक्षता और स्थिरता के सिद्धांत पर काम करती है। उन्होंने कहा कि केंद्र सरकार की कार्य संस्कृति में परिवर्तन से ऊर्जा क्षेत्र को मजबूती मिल रही है। उन्होंने कहा, बदले में यह, पूरे देश के कार्य संस्कृति को सकारात्मक रूप से प्रभावित करेगा।
प्रधानमंत्री ने यू.के. के प्रधानमंत्री से फोन पर बातचीत की

प्रधानमंत्री श्री नरेंद्र मोदी ने मंगलवार को यू.के. की प्रधानमंत्री थेरेसा मे से फोन पर बातचीत की। प्रधानमंत्री ने उन्‍हें नया पदभार संभालने पर बधाई दी। प्रधानमंत्री ने गत वर्ष नवंबर में यू.के. की अपनी यादगार यात्रा का स्‍मरण किया और दोनों देशों के मध्य रणनीतिक सांझेदारी को मजबूत करने की भारत की प्रतिबद्धता को दोहराया। प्रधानमंत्री ने विभिन्‍न वैश्विक मंचों पर भारत के लिए यू.के. के समर्थन की भी प्रशंसा की। प्रधानमंत्री मे ने प्रधानमंत्री का धन्‍यवाद किया। उन्‍होंने मजबूत द्विपक्षीय संबंधों को विकसित करने तथा मौजूदा विभिन्‍न वैश्विक चुनौतियों से जूझने हेतू सहयोग को बढ़ाने के‍ लिए प्रधानमंत्री के साथ भविष्‍य में कंधे-से-कंधा मिलाकर चलने की आशा जताई।
प्रधानमंत्री ने श्री गोपाल कृष्ण गोखले को उनकी जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने महान श्री गोपाल कृष्ण गोखले को उनकी जयंती पर श्रद्धांजलि अर्पित की है। एक ट्वीट में प्रधानमंत्री ने कहा हैः “महान गोपाल कृष्ण गोखले को उनकी जयंती पर नमन। हमारे स्वतंत्रता संग्राम में उनका योगदान अविस्मरणीय है। लोकतांत्रिक सिद्धांतों और सामाजिक अधिकारिता के प्रति उनका अटल संकल्प सदैव हमें प्रेरित करता रहता है।”
प्रधानमंत्री ने श्रीलंका के पूर्व प्रधानमंत्री श्री रतनासिरी विक्रेमान्‍याके की मृत्यु पर शोक व्‍यक्‍त किया

प्रधनानमंत्री श्री नरेंद्र मोदी ने श्री लंका के पूर्व पन्रधानमंत्री श्री रतनासिरी विक्रेमान्‍याके की मृत्‍यु पर शोक व्‍यक्‍त किया है। प्रधानमंत्री ने कहा – ‘‘अनुभवी राजनीतिज्ञ और श्रीलंका के पूर्व प्रधानमंत्री श्री रतनासिरी विक्रेमान्‍याके की मृत्‍यु पर गहरा शोक है।’’
पोखरण में भारतीय वायुसेना के सैन्य शक्ति प्रदर्शन ‘आयरन फिस्ट 2016’ में प्रधानमंत्री मोदी

प्रधानमंत्री श्री नरेन्द्र मोदी ने आज राजस्थान के थार रेगिस्तान के पोखरण में भारतीय वायुसेना की परिचालन क्षमताओं का प्रदर्शन देखा। यह प्रदर्शन, ‘आयरन फिस्ट 2016’ राष्ट्रपति प्रणब मुखर्जी और सशस्त्र बलों के सर्वोच्च कमांडर की उपस्थिति में आयोजित किया गया। वायु सेना ने आक्रमण और रक्षा क्षमताओं की अपनी पूरी रेंज का प्रदर्शन किया जिसमें नेट इनेबल्ड ऑपरेशन्स, एयर डिफेन्स ऑपरेशन्स, कॉम्बैट सपोर्ट ऑपरेशन्स, एरोबॉटिक डिस्प्ले, मल्टी-फेसेटेड ऑपरेशन्स और ऑल-वेदर ऑपरेशन्स शामिल थे। प्रधानमंत्री ने ट्वीट कर लिखा, “वायु सेना की मारक क्षमता और सैनिकों के कौशल को देखकर हमारा दिल अत्यंत गर्व से भर गया।”
प्रधानमंत्री ने डेनमार्क ओपेन सुपर सीरीज प्रीमीयर 2017 में खीताबी जीत के लिए किदंबी श्रीकांत को बधाई दी।

प्रधानमंत्री श्री नरेन्द्र मोदी ने डेनमार्क ओपेन सुपर सीरीज प्रीमीयर 2017 में खीताबी जीत के लिए किदंबी श्रीकांत को बधाई दी है। अपने संदेश में कहा, ‘बधाई हो किदंबी श्रीकांत। डेनमार्क एसएसपी में आपकी शानदार जीत ने हर एक भारतीय का सिर गर्व से ऊँचा कर दिया है।’
भारत और मिस्र में समुद्री परिवहन पर करार

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने आज भारत और मिस्र के बीच समुद्री परिवहन से संबंधित एक करार पर हस्ताक्षर किए जाने को लेकर मंजूरी दे दी है। शिपिंग के क्षेत्र में दोनों देशों के आपसी सहयोग से मिलने वाले लाभ और महत्व को देखते हुए इस समझौते पर हस्ताक्षर करने का फैसला किया गया है। समझौते के जरिए दोनों देशों के बीच मर्चेंट शिपिंग और अन्य समुद्र संबंधी मामलों में सलाह ली जा सकेगी। साथ ही इस क्षेत्र में आपसी सहयोग को और मजबूत बनाया जाएगा। पारस्परिक सुविधाजनक तारीख और स्थान के हिसाब से समझौते पर हस्ताक्षर किए जाएंगे। इस समझौते से समुद्री संबंध के क्षेत्र में दोनों देशों के बीच आपसी सहयोग बढ़ेगा और रिश्ते मजबूत होंगे। इससे समुद्री यातायात को और बेहतर बनाया जा सकेगा, प्रशिक्षण के लिए विभिन्न समुद्री प्रतिष्ठानों से छात्रों और स्टाफ का आदान-प्रदान किया जा सकेगा, समुद्र और बंदरगाहों पर वाणिज्यिक माल के प्रवाह को सुविधाजनक बनाया जा सकेगा, समुद्री परिवहन, जहाज निर्माण और मरम्मत, समुद्री प्रशिक्षण, सिमुलेटर्स के विकास समेत सूचना प्रौद्योगिकी, बंदरगाहों के विकास और अन्य समुद्री गतिविधियां आदि के क्षेत्र में संयुक्त उपक्रमों की स्थापना की जा सकेगी।
प्रधानमंत्री ने दिलीप सिंह भूरिया के निधन पर शोक व्यक्त किया

प्रधानमंत्री श्री नरेन्द्र मोदी ने श्री दिलीप सिंह भूरिया के निधन पर शोक व्यक्त किया है। श्री दिलीप सिंह भूरिया के निधन से हमने एक अनुभवी राजनीतिक नेता खो दिया है, उन्होंने आदिवासी समुदाय के लिए बहुत काम किया था। श्री भूरिया को मध्य प्रदेश और राष्ट्रीय दोनों स्तरों पर विधायी अनुभव था जो उनका सबसे बड़ा गुण था। प्रधानमंत्री ने कहा है कि दु:ख की इस घड़ी में मेरी संवेदना श्री भूरिया के परिवार के साथ हैं। भगवान उनकी आत्मा को शांति दे।
प्रधानमंत्री ने राष्‍ट्रपति श्री प्रणब मुखर्जी को जन्‍मदिन पर बधाई दी

प्रधानमंत्री श्री नरेन्‍द्र मोदी ने राष्‍ट्रपति श्री प्रणब मुखर्जी को जन्‍मदिन पर बधाई दी तथा उनके अच्‍छे स्‍वास्‍थ्‍य और लम्‍बी उम्र की कामना की। प्रधानमंत्री ने कहा ”प्रणब दा ने अपना सारा जीवन देश सेवा में लगा दिया है। कुछ ही लोग उनके राजनीतिक अनुभव और कद की बराबरी कर सकते हैं। उनके जैसा राष्‍ट्रपति पाकर हम गौरवान्वित हैं। प्रणब दा के साथ एक ही मुलाकात में उनकी बुद्धिमत्‍ता, तेज दिमाग और विविध मुद्दों पर उनके गहरे और संपूर्ण ज्ञान के बारे में पता चल जाता है। हमारे प्रिय राष्‍ट्रपति जी श्री प्रणब मुखर्जी को जन्‍मदिन की हार्दिक बधाई। मैं उनके अच्‍छे स्‍वास्‍थ्‍य और लम्‍बी उम्र की कामना करता हूं।”
परंपरागत चिकित्‍सा में सहयोग के लिए भारत और चीन के बीच हस्‍ताक्षरित सहमति करार की अवधि का विस्‍तार

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमण्‍डल ने आज परंपरागत चिकित्‍सा के क्षेत्र में सहयोग के लिए भारत और परंपरागत चीनी चिकित्‍सा के चीन राज्‍य प्रशासन (एसएटीसीएम) के बीच हस्‍ताक्षरित सहमति करार (एमओयू) की अवधि का विस्‍तार किए जाने को अपनी मंजूरी दे दी। 14 जनवरी 2008 (हस्‍ताक्षर करने की तिथि) के बाद पांच साल की वैध अ‍वधि पूरी हो जाने के उपरांत 13 जनवरी, 2013 को इस एमओयू की अवधि समाप्‍त हो गई थी। प्रस्‍तावित एमओयू पर हस्‍ताक्षर से परंपरागत चिकित्‍सा के क्षेत्र में दोनों देशों के बीच द्विपक्षीय सहयोग बढ़ेगा। इससे दोनों ही देश काफी लाभान्वित होंगे।
काबुल में अफगान संसद भवन के संबंध में संशोधित लागत अनुमान 969 करोड़ रुपये

प्रधानमंत्री श्री नरेन्द्र मोदी की अध्यक्षता में आज हुई मंत्रिपरिषद की बैठक में काबुल में अफगानी संसद भवन के निर्माण को पूरा करने के लिए 31 दिसबंर, 2015 से 969 करोड़ रुपये की संशोधित परियोजना लागत को पूर्व कार्योत्तर अनुमोदन दे दिया गया। परंपराओं और मूल्यों को ध्यान में रखते हुए अफगानिस्तान के लिए एक नए संसद भवन का निर्माण किया गया है। यह अफगानिस्तान के पुनर्निर्माण और पुनर्वास में भारत के प्रयासों का हिस्सा है। यह परियोजना अफगानिस्तान में लोकतंत्र को मजबूत बनाने और उसके पुनर्निर्माण में भारत के योगदान का एक दृश्यात्मक प्रतीक है। अफगानी संसद भवन का निर्माण दिसंबर 2015 में पूरा हो चुका है। इसे भारत-अफगानिस्तान विकास सहयोग से किया गया है। इस समय भवन में ध्वनि प्रणाली और फर्नीचर के कुछ हिस्सों सहित छोटा मोटा काम पूरा किया जा रहा है। संसद भवन 31 मार्च 2016 को अफगान अधिकारियों को सौंप दिया जाएगा। पृष्ठभूमि:- 25 दिसंबर 2015 को भारत के प्रधानमंत्री और अफगानिस्तान के राष्ट्रपति द्वारा संयुक्त रूप से इस भवन का उद्घाटन किया गया था। इस अवसर पर नए परिसर में मेशरानो जिरगा (ऊपरी सदन) और वोलेसी जिरगा (लोक सभा) के सदस्यों को संबोधित करते हुए भारत के प्रधानमंत्री ने अफगानिस्तान में लोकतंत्र को मजबूत करने के लिए वहां की जनता और उनके चुने हुए प्रतिनिधियों को बधाई दी थी।
मंत्रिमंडल ने बौद्धिक संपदा के क्षेत्र में सहयोग के लिए भारत और ब्रिटेन के बीच समझौता ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने बौद्धिक संपदा (आईपी) के क्षेत्र में सहयोग के लिए भारत और ब्रिटेन के बीच समझौता ज्ञापन करने के लिए अपनी पूर्व-कार्योत्तर स्वीकृति दे दी है। इस समझौता ज्ञापन पर 7 नवंबर 2016 को हस्ताक्षर किए गए थे। इस समझौता ज्ञापन का इरादा बौद्धिक संपदा के क्षेत्र में स्वचालन, नए प्रलेखन और सूचना प्रणालियों के विकास में सहयोग को आगे बढ़ाने के लिए एक व्यापक और लचीला तंत्र स्थापित करना है। यह प्रशिक्षण कार्यक्रमों, विशेषज्ञों व तकनीक के आदान प्रदान और आउटरीच गतिविधियों को लेकर सहयोग का अवसर प्रदान करता है। समझौता ज्ञापन के कार्यान्वयन के नतीजतन पेटेंट अर्जियों की जांच करने में पेटेंट, डिजाइन और ट्रेडमार्क महानियंत्रक के कार्यालय की क्षमता बढ़ेगी जिससे नवाचार पर सकारात्मक असर होगा।
प्रधानमंत्री राज्यों के मुख्यमंत्रियों के साथ बैठक करेंगे

प्रधानमंत्री श्री नरेन्द्र मोदी कल, 11 मई, 2020 को अपराह्न 3 बजे राज्यों के मुख्यमंत्रियों के साथ वीडियो-कॉन्फ्रेंस के माध्यम से बैठक करेंगे। प्रधानमंत्री कार्यालय ने एक ट्वीट में कहा, ‘प्रधानमंत्री नरेन्द्र मोदी कल दोपहर 3 बजे राज्यों के मुख्यमंत्रियों के साथ वीडियो-कॉन्फ्रेंस के माध्यम से 5 वीं बार बैठक करेंगे।’
प्रधानमंत्री 12 जनवरी को तमिलनाडु में 11 नए मेडिकल कॉलेजों और केंद्रीय शास्त्रीय तमिल संस्थान के नए परिसर का उद्घाटन करेंगे

प्रधानमंत्री श्री नरेन्द्र मोदी 12 जनवरी, 2022 को शाम 4 बजे वीडियो कॉन्फ्रेंस के माध्यम से पूरे तमिलनाडु में 11 नए सरकारी मेडिकल कॉलेजों और चेन्नई में केंद्रीय शास्त्रीय तमिल संस्थान के नए परिसर का उद्घाटन करेंगे। नए मेडिकल कॉलेज लगभग 4,000 करोड़ रुपये की अनुमानित लागत से स्थापित किए जा रहे हैं, जिसमें से लगभग 2,145 करोड़ रुपये केंद्र सरकार और बाकी तमिलनाडु सरकार द्वारा प्रदान किए गए हैं। जिन जिलों में नए मेडिकल कॉलेज स्थापित किए जा रहे हैं उनमें विरुधुनगर, नमक्कल, नीलगिरी, तिरुपुर, तिरुवल्लूर, नागपट्टिनम, डिंडीगुल, कल्लाकुरिची, अरियालुर, रामनाथपुरम और कृष्णागिरी जिले शामिल हैं। देश के सभी हिस्सों में सस्ती चिकित्सा शिक्षा को बढ़ावा देने और स्वास्थ्य की बुनियादी सुविधाओं में सुधार की दिशा में प्रधानमंत्री के निरंतर प्रयास के अनुरूप इन मेडिकल कॉलेजों की स्थापना की जा रही है। केंद्र प्रायोजित योजना – 'मौजूदा जिला/रेफरल अस्पताल से जुड़े नए मेडिकल कॉलेजों की स्थापना' के तहत कुल मिलाकर 1450 सीटों की क्षमता वाले नए मेडिकल कॉलेज स्थापित किए जा रहे हैं। इस योजना के तहत उन जिलों में मेडिकल कॉलेज स्थापित किए जाते हैं, जिनमें न तो सरकारी या निजी मेडिकल कॉलेज है। भारतीय विरासत की सुरक्षा तथा संरक्षण एवं शास्त्रीय भाषाओं को बढ़ावा देने को लेकर प्रधानमंत्री के दृष्टिकोण के अनुरूप चेन्नई में केंद्रीय शास्त्रीय तमिल संस्थान (सीआईसीटी) के एक नए परिसर की स्थापना की जा रही है। नया परिसर पूरी तरह से केंद्र सरकार द्वारा वित्तपोषित है, जिसे 24 करोड़ रुपये की लागत से बनाया गया है। अभी तक किराए के भवन से संचालित होने वाला सीआईसीटी अब नए 3 मंजिला परिसर से संचालित होगा। नया परिसर एक विशाल पुस्तकालय, एक ई–लाइब्रेरी, सेमिनार हॉल और एक मल्टीमीडिया हॉल से सुसज्जित है। केंद्रीय शिक्षा मंत्रालय के तहत एक स्वायत्त संगठन, सीआईसीटी तमिल भाषा की प्राचीनता एवं विशिष्टता को स्थापित करने के लिए शोध गतिविधियों के माध्यम से शास्त्रीय तमिल को बढ़ावा देने में योगदान दे रहा है। संस्थान के पुस्तकालय में 45,000 से अधिक प्राचीन तमिल पुस्तकों का समृद्ध संग्रह मौजूद है। शास्त्रीय तमिल को बढ़ावा देने और अपने छात्रों का समर्थन करने के लिए, यह संस्थान सेमिनार और प्रशिक्षण कार्यक्रम आयोजित करने, फेलोशिप प्रदान करने आदि जैसी शैक्षिक गतिविधियों में शामिल है। इसका उद्देश्य विभिन्न भारतीय के साथ–साथ 100 विदेशी भाषाओं में 'तिरुक्कुरल' का अनुवाद और प्रकाशन करना है। नया परिसर दुनिया भर में शास्त्रीय तमिल को बढ़ावा देने में इस संस्थान के प्रयासों के लिए एक प्रभावकारी कार्यशील वातावरण प्रदान करेगा।
रामेश्वरम में पूर्व राष्ट्रपति अब्दुल कलाम के अंतिम संस्कार में प्रधानमंत्री शामिल हुए

प्रधानमंत्री श्री नरेन्द्र मोदी ने आज पूर्व राष्ट्रपति भारत रत्न ए. पी. जे. अब्दुल कलाम के अंतिम संस्कार में हिस्सा लिया। प्रधानमंत्री ने पूर्व राष्ट्रपति को श्रद्धांजलि अर्पित की। वे पूर्व राष्ट्रपति के परिजनों से भी मिले और अपनी शोक संवेदना व्यक्त की।
प्रधानमंत्री ने उत्तराखंड के कुछ हिस्सों में भारी वर्षा के कारण जानमाल के नुकसान पर दुख जताया

प्रधानमंत्री श्री नरेन्द्र मोदी ने उत्तराखंड के कुछ हिस्सों में भारी वर्षा के कारण हुई जनहानि पर गहरा दुख व्यक्त किया है। प्रधानमंत्री ने एक ट्वीट में कहा; 'उत्तराखंड के कुछ हिस्सों में भारी बारिश के कारण लोगों की मौत से गहरा दुख हुआ है। घायल लोगों के जल्द स्वस्थ होने की कामना करता हूं। बचाव कार्य जारी हैं जिससे प्रभावित लोगों की मदद की जा सके। मैं हर किसी की सुरक्षा और कल्याण के लिए ईश्वर से प्रार्थना करता हूं।' एमजी/एएम/एएस
प्रधानमंत्री ने मणिपुर के पूर्व मुख्‍यमंत्री श्री रिशांग कीशिंग के निधन पर शोक व्‍यक्‍त किया

प्रधानमंत्री श्री नरेन्‍द्र मोदी ने मणिपुर के पूर्व मुख्‍यमंत्री और वरिष्‍ठ राजनीतिज्ञ श्री रिशांग कीशिंग के निधन पर शोक व्‍यक्‍त किया है। प्रधानमंत्री ने कहा, “श्री रिशांग कीशिंग के निधन ने उत्‍तर-पूर्व की राजनीति में एक बड़ी रिक्तता पैदा की है। इस क्षेत्र के लिए उन्‍होंने बड़ी कर्मठता से सेवा की। इस दु:खद समय में श्री रिशांग कीशिंग के परिवार और उनके शुभचिंतकों के साथ मेरी संवेदनाएं हैं।”
तृतीय भारत अफ्रीकी शिखर सम्मेलन 2015 की तैयारियों के संदर्भ में प्रधानमंत्री का वक्तव्य

भारत 26-29 अक्तूबर के मध्य तृतीय भारत अफ्रीकी शिखर सम्मेलन 2015 का आयोजन कर गर्वित/ गौरवान्वित महसूस कर रहा है। इस बार आयोजन का स्तर उल्लेखनीय रूप से बढ़ा है और हमने सभी 54 अफ्रीकी देशों एंव अफ्रीकी संघों के नेताओं को आमंत्रित किया है। यह सम्मेलन अफ्रीका से बाहर होने वाले अफ्रीकी देशों के सबसे बड़े समारोहों में से एक होने जा रहा है, जो सुनहरे भविष्य के अन्वेषण में गहनता से सम्बद्ध होने की भारत और अफ्रीका की अभिलाषा को दर्शाता है। भारत और अफ्रीका के मध्य पारस्परिक सम्मान, भरोसे एवं एकजुटता पर आधारित ऐतिहासिक नाता है। हाल ही में हमारे संबंधों ने प्रगति की है एवं यह पारस्परिक हित की भागीदारी के तौर पर विकसित हुए हैं। भारत अफ्रीका में बड़ा निवेशक है एवं, क़रीब 30 बिलियन डॉलर के भारतीय निवेश ने अफ्रीका में नौकरियों के लिए महती योगदान दिया है। मानसिक मिलाप एवं साथ मिल कर काम करने से भारत और अफ्रीका के संबंधों को प्रगाढ़ बनाने में तीसरा भारत-अफ्रीकी शिखर सम्मेलन एक युगांतरकारी घटना होगी। भारत अफ्रीकी शिखर सम्मेलन के दौरान बहुत से अन्य कार्यक्रम भी आयोजित किए जा रहे हैं। भारत और अफ्रीका के वाणिज्य मंत्री, व्यापारिक प्रतिनिधियों के साथ मिल कर, 23 अक्तूबर को मुलाकात करेंगे। अग्रिम भारतीय वाणिज्य एवं उद्योग संघों की ओर से 27 एवं 29 अक्तूबर को सम्मेलन स्थल पर एक व्यापार प्रदर्शनी का आयोजन भी किया जाएगा। भारत एवं अफ्रीकी सहयोग की विषय-वस्तु पर सीबीएसई की ओर से आयोजित होने वाली अलग-अलग प्रतिस्पर्धाओं में 16000 से अधिक विद्यालय भाग ले रहे हैं।
प्रधानमंत्री ने स्वीडन के अगले प्रधानमंत्री के रूप में चुने जाने पर उल्फ क्रिस्टर्सन को बधाई दी

प्रधानमंत्री श्री नरेन्द्र मोदी ने स्वीडन के अगले प्रधानमंत्री के रूप में चुने जाने पर उल्फ क्रिस्टर्सन को बधाई दी है। एक ट्वीट में प्रधानमंत्री ने कहा; "स्वीडन के अगले प्रधानमंत्री के रूप में चुने जाने पर श्री उल्फ क्रिस्टर्सन को बधाई। मैं भविष्य के प्रयासों के लिए एक साथ मिलकर काम करने के प्रति आशान्वित हूं। एमजी/एएम/एसएस
प्रधानमंत्री ने तेलंगाना और आंध्र प्रदेश के लोगों को बधाई दी

प्रधानमंत्री श्री नरेन्‍द्र मोदी ने तेलंगाना और आंध्र प्रदेश के लोगों को बधाई दी है। प्रधानमंत्री ने कहा, “तेलंगाना के लोगों को राज्‍य के संस्‍थापना दिवस पर मेरी हार्दिक बधाइयां। राज्‍य की विकास यात्रा के लिए मेरी हार्दिक शुभकामनाएं। आंध्र प्रदेश के भाईयों और बहनों को इस मेहनती राज्‍य की विकास यात्रा पर बधाइयां और शुभकामनाएं।”